b'\n_START_ARTICLE_\nKamikaze\n_START_PARAGRAPH_\nKamikaze ( kami-kaze, japonsko:  kami- bog, kaze- veter, \xc5\xa1intoisti\xc4\x8dno \xe2\x80\x93 duh vetra in za\xc5\xa1\xc4\x8ditnik, z vzdevkom Zmagovalec vojne)_NEWLINE_so bili \xc4\x8dlani samomorilskih napadalnih enot japonske cesarske vojske, njihovi napadi so bili posebej pogosti v zadnjem obdobju spopadov v drugi svetovni vojni.\n_START_SECTION_\nOzadje\n_START_PARAGRAPH_\nKo so v 13. stoletju na Japonsko prodirali Mongoli, je po njihovem verovanju bo\xc5\xbeji veter pomagal Japoncem tako, da je v nekaj urah z nenadnim tajfunom kon\xc4\x8dal pri\xc4\x8dakovan vdor 140.000 glave sovra\xc5\xbene vojske, ki se je z ve\xc4\x8d kot 4.000 tiso\xc4\x8d ladjami pribli\xc5\xbeevala obalam Japonske. Uni\xc4\x8denje ladjevja in posledi\xc4\x8dna re\xc5\xa1itev za Japonce, ki niso imeli sredstev za obrambo pred mogo\xc4\x8dnim sovra\xc5\xbenikom, je pripeljalo do verovanja, da jih je bog vetra kamikaze ali tudi shinpu obvaroval. V naslednjih stoletjih se je verovanje v t. i. bo\xc5\xbeji veter \xc5\xa1e okrepilo tako, da se je proti koncu 19. in na za\xc4\x8detku 20. stoletja to verovanje spremenilo v militaristi\xc4\x8dni mit \xc2\xbbumreti za cesarja in umreti za Japonsko\xc2\xab. V tem mitu so bili vzgajane \xc5\xa1tevilne generacije Japoncev.\n_START_SECTION_\nKamikaze med vojno\n_START_PARAGRAPH_\nKamikaze so bili japonski piloti letal, vodenih bomb, podmornic in \xc4\x8dolnov, katerih namen je bilo z razstrelivom in lastnim telesom uni\xc4\x8diti sovra\xc5\xbenika. Zavezniki so se z njimi prvi\xc4\x8d sre\xc4\x8dali med bitko v Filipinskem morju. Prve samomorilske akcije so med zavezni\xc5\xa1kimi mornarji povzro\xc4\x8dilo pravo paniko saj je na prvi pogled zgledalo da proti njim ni prave obrambe._NEWLINE_Japonsko vojno poveljstvo je resno za\xc4\x8delo razmi\xc5\xa1ljati o kamikazah \xc5\xa1ele poleti 1944, ko je Japoncem \xc5\xbee po\xc5\xa1teno tekla voda v grlo in so proti zaveznikom izgubljali bitko za bitko. Zato se je, zlasti mornarica, odlo\xc4\x8dila, da obupen polo\xc5\xbeaj posku\xc5\xa1a preobrniti s skrajnimi sredstvi. Mornarica je zbrala 24 pilotov in jih v kratkem \xc4\x8dasu usposobila za samomorilske napade. Skupina je 21. oktobra 1944 izvedla prvo samomorilsko akcijo. Cilj akcije je bilo zavezni\xc5\xa1ko ladjevje v bli\xc5\xbeini otoka Leyte, akcija pa je bila uspe\xc5\xa1na, saj je \xc5\xa1est letal zadelo svoj cilj. Od takrat naprej je ta taktika postajala vedno bolj pomembna oblika bojevanja. Njihove akcije so bile posebej uspe\xc5\xa1ne na za\xc4\x8detku, ko so bili Ameri\xc4\x8dani \xc5\xa1e pretreseni od prvih napadov. Kasneje so tudi Ameri\xc4\x8dani spremenili taktiko bojevanja, izbolj\xc5\xa1ali so protipo\xc5\xbearno za\xc5\xa1\xc4\x8dito na plovilih in pove\xc4\x8dali \xc5\xa1tevilo protiletalskih topov tako, da so se letala le s te\xc5\xbeavo pribli\xc5\xbeala vojnim ladjam in letalonosilkam. _NEWLINE_\xc5\xa0tevilke ka\xc5\xbeejo, da kamikaze niso bile tako zelo u\xc4\x8dinkovite, kot so Japonci mislili. V bitki za Filipine je cilj napada doseglo le 26% kamikaz, v bitki za Okinavo pa le 14%. Na koncu vojne se iz samomorilskih akcij ni vrnilo 2376 letal ter 2538 pilotov, ki so bili po navadi izurjeni le toliko, da so znali za silo pilotirati letalo. U\xc4\x8dinek, ki so ga dosegli je bil bolj psiholo\xc5\xa1ke narave saj zavezni\xc5\xa1ki vojaki enostavno niso morali razumeti, da kamikaze \xc5\xbeelijo umreti, oni pa se trudijo, da bi pre\xc5\xbeiveli vojno. Kadar pa je do zadetka kamikaze pri\xc5\xa1lo, so bile posledice napada stra\xc5\xa1ne saj so bile kamikaze po navadi otovorjene z razstrelivom in/ali gorivom. Dostikrat se je zgodilo, da je letalo prebilo ve\xc4\x8d ladijskih palub in eksplodiralo v notranjosti ladje, kar je povzro\xc4\x8dilo ogromno \xc5\xa1kode in veliko \xc5\xa1tevilo smrtnih \xc5\xbertev._NEWLINE_Najpogosteje so kamikaze uporabljale navadna voja\xc5\xa1ka letala, izdelali pa so tudi posebna letala na raketni pogon jokosuka MXY-7. Mornarica se je lotila izdelave tudi motornih \xc4\x8dolnov \xc5\xa1injo, ki so bili napolnjeni z eksplozivom, ter torpedov s posadko tipa kaiten, ki so jih v bli\xc5\xbeino cilja spravili z ve\xc4\x8djimi vojnimi ladjami.'